Suomen sähkönkulutus nousi kuluvan talven ennätyslukemaan - Fingrid
Suomen sähkönkulutus nousi kuluvan talven ennätyslukemaan
22.1.2019 15.11
Tiedotetta päivitetty 28.1. kello 11.
Kuluvan talven sähkönkulutuksen uusi ennätys syntyi maanantaina 28.1. kello 8 - 9 välillä. Uusi kulutusennätys on 14 542 MWh/h.
Tarkemmat tiedot oheisessa kuvassa.
Alkuperäinen tiedote 22.1.
Talven sähkönkulutuksen huippulukema on saavutettu. Kylmä ilmamassa nosti Suomen sähkönkulutuksen tuntimittauksen talven ennätykseen 14 374 megawattiin 22.1.2019 kello 8 - 9. Sähkön hinta huipputunnilla oli 73,91 euroa/megawattitunnilta. Tiedotetta päivitetään Fingridin www-sivuilla, jos kulutusluvut kasvavat.
Suomessa sähköntuotanto oli huippukulutuksen aikana noin 10 700 megawattia. Lähes 3700 megawattia tuotiin Ruotsista ja Virosta ja Venäjältä. Sähkön riittävyys ei ollut huippukulutustilanteessa vaarassa.
Kylmän alkuviikon aikana voimalaitokset ovat toimineet ilman merkittäviä häiriöitä. Voimalaitoskapasiteettia oli huipputunnilla vielä käyttämättä ja 700 megawatin tehoreservikapasiteetti ei vielä tässä tilanteessa käynnistynyt.
Viime talvi oli pääosin leuto, mutta helmikuun 2018 loppuun ajoittui lyhyt kylmä jakso, jolloin saavutettiin talven sähkön kulutushuippu. Sähkön kulutushuippu, 14 062 MWh/h, toteutui 28.2.2018 tunnilla 9 - 10. Kulutushuippu jäi melko paljon talven 2016 kulutushuipusta, 15 105 MWh/h, joka on myös Suomen kaikkien aikojen sähkön kulutusennätys.
Seuraa Suomen sähköjärjestelmän tilaa
Suomen sähköjärjestelmän tilaa voi seurata lähes reaaliaikaisesti Fingridin www-sivuilla osoitteessa https://www.fingrid.fi/sahkojarjestelmantila. Sähköjärjestelmän tilannetta kuvaava kartta päivittyy kolmen minuutin välein. Sivustolta löytyy tietoa sähkön kulutuksesta ja tuotannosta Suomessa, tehotasapaino sekä sähkön hinta Suomessa.